Aden chian Cadidea caid bocquequid ënëdmiash nidquimbi ëquëmatsiuc potec nidquin nidaid Cadada cashumbic Quedasa caid yacno Esus abëd icquidobëd nidpanëdash.
Ambo nidash pudundoshobi podobitsi icsa dapuduedaid dada choquin Esus bëquedtuidpanëdash.
Aidi uënësaido chococaid shëcuë yacnouësh puduenanec choquin bëquedpanëdash.
Aidi uënësaid chococate cuënote shëcuë uaidën tsadcuennequid nepanëdash.
Aidi shocosh bucun mëtanetanquin tataniaid ictednebuedi nadatiambo yanec adoadtiapimbo yampanëdash.
Abi mëtaniaid tataniaidbëtabi shocosh bucu tëstëstednepanëdash.
Aden nacsho isac utsi abi tanebocpadquid nibëdnuc tanetiapimbo icpanëdash.
Aidi badiadën capucuennequi inchëshën capuec cumapenec sidquecuennec capuequi cuënotempi bedash abibi dasiadcuennepanëdash.
Uënësaid chococaidi utsi utsiec yacno nidquin macuësh tapa utsi utsiec yacno capucuennepanëdash.
Aidi Esus chosho uannoshon isanec titinquianec choec aid ismec dannëshën tinquebudpanëdash.
Adsho issun aid dapuduedaid chuiquin Esusën:
Dapuduen,
caqui podobitsi icsa cumapenec cuëdec:
¿Atotsi ubi canuec ne?
Mimbi namiaidpenquio nebi.
Esus,
nadatiambocquid Nuquin Papan Madombo icquin ubi cumapenquien mëyanenda,
quepanëdash podobitsi icsa dapuduedaid Esus chiec.
Adsho tantiashun Esusën:
¿Tsutsi cuëmëdquid ne?
capanëdash.
Adoaquien:
Dadpenquioshë dapuduedaid yec Dequion nebi,
quepanëdash podobitsi icsa dadpenquioshë dapuduedaid abentsëc yacbimbuec onquec.
Adshumbic:
Mibi nadatiambocquid neque.
Ubitedi nëid nidaidënshun cuenmenda,
quequin chuidonepanëdash podobitsi icsatedishun.
Ambobi uannopactsëc macuësh yacno chanchu dadpenquio pec tabadpanëdash.
Aden pec tabadsho isashien:
¿Ada mimbi ubitedi chanchun dadan dapuduedmebantsia?
quepanëdash podobitsi icsabo Esus caic.
Adoaquien:
Ai,
chanchun dadan dapuduedcuededta,
Esusën cac matsesën dadanouësh dapuduencuededec chanchu 2midted icquid dapuduedcuededash niquianec abucquio quiusudacnouësh chian nëpaëdbudnec mentoadbudnepanëdash,
chanchu nibëdquio yec.
Adsho istanec chanchu pemequin isquido titinquianec nidannepanëdash.
Adec nidshun shubu dadpen icquid yacno tabadquidobëta uanno icquido ambi isbued chuituidac aidotsen isec chochopanëdash.
Esus yacno choshon podobitsi icsa dapuduembued dashcute dasiuidenquio icbuedi dasiuidash tsadsho istuidpanëdash.
Tantienquiocbuedi bëdambuen tantiec tsadsho istuidpanëdash.
Adec tsadsho isbededequi:
Nadatiambocquin naid nec,
quequin tantiec dacuëdcuededec tabadpanëdash.
Adec tabadquin isquidon podobitsi icsa dapuduedaid bëdanmequin chanchu dapuduedmesho isbuedon chochoquido tantiamequin chuibampanëdash.
Aden chuisho tantiashun chochobuedon:
Nëmbo iquenquio yec nidec nid,
capanëdash Esus chuiquin.
Adoac aucbidi budec Esus cano dapa antsadtoshobien podobitsi icsa dadpen dapuduenmebued choquin:
Mibëd nidte bunebi.
¿Ada ubi buantsia?
capanëdash.
Adoaquien Esusën:
Padi.
Min shubuno nidec nid.
Ambo nidshun Nuquin Papan mibi tantiaquin podobitsi icsa dadpen dapuduedaid dapuduemequin mibi bëdamebued min matses chuibanta,
capanëdash.
Aden chiac nidshun nidaid cuëshë Decapodisën icquid shubu dadpen icquid yacno yacnombuec puduedcuennequin abi Esusën bëdanmebued chuibennepanëdash.
Aden chuisho tantiaquidtedi:
Adopenshenda Esusën bëdanmiash,
quec tantiadempambo iccuededpanëdash.